See tähendab ka seda, et Eestis jätkuvad enamasti koalitsioonivalitsused, kus on 2 kuni 3 erakonda. On küll räägitud, et Reformierakond võib saada üle poole kohtadest ja üksi moodustada valitsuse. Kui nii peaks juhtuma, toob see neile uusi raskusi. Niipea, kui tuleb ühe erakonna valitsus, lähevad ka paratamatud möödalasud nende kontosse. Samuti kasvavad pinged erakonna enda sees. Ülejärgmised valimised langetavad siis jälle  suurima erakonna populaarsust ja toovad koalitsioonivalitsuse. Tasakaal umbes 4-5 erakonna juures püsib seni, kui püsib praegune valimissüsteem. Valimissüsteemide spetsialistina olen alati soovitanud palju lihtsamat süsteemi, kui see, mis Eestil on.